DEĊIŻJONI TAL-KUMMISSJONI
tal-1 ta’ Frar 2010
dwar l-approvazzjoni tal-kontijiet ta' ċerti aġenziji tal-ħlas fil-Belġju, fil-Ġermanja, fi Spanja, fil-Portugall u fis-Slovakkja dwar l-infiq iffinanzjat mill-Fond Agrikolu Ewropew għall-Iżvilupp Rurali (il-FAEŻR) għas-sena finanzjarja 2008
(notifikata bid-dokument numru C(2010) 426)
(It-testi bl-Olandiż, bil-Franċiż, bil-Ġermaniż, bil-Portugiż u bis-Slovakk biss huma awtentiċi)
(2010/59/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta' Ġunju 2005 dwar il-finanzjament tal-politika agrikola komuni (1) [traduzzjoni mhux uffiċjali], u b'mod partikulari l-Artikoli 30 u 33 tiegħu,
Wara li kkonsultat il-Kumitat tal-Fond,
Billi:
(1)
Id-Deċiżjoni tal-Kummissjoni Nru 2009/373/KE (2) approvat, għas-sena finanzjarja 2008, il-kontijiet tal-aġenzija kollha tal-ħlas ħlief għall-aġenzija tal-ħlas tal-Belġju “ALV”, l-aġenziji tal-ħlas Ġermaniżi “Bayern”, “Brandenburg”, “Niedersachsen” u “Schleswig-Holstein”, l-aġenzija tal-ħlas Griega “OPEKEPE”, l-aġenzija tal-ħlas Spanjola “Galicia”, l-aġenzija tal-ħlas Franċiża “ODARC”, l-aġenzija tal-ħlas Taljana “ARBEA”, l-aġenzija tal-ħlas Portugiża “IFAP” u l-aġenzija tal-ħlas Slovakka “APA”.
(2)
Wara t-trażmissjoni ta’ informazzjoni ġdida u wara li saru aktar verifiki, il-Kummissjoni issa tista’ tiddeċiedi dwar l-infiq iffinanzjat mill-Fond Agrikolu Ewropew għall-Iżvilupp Rurali (il-FAEŻR) dwar l-integralità, l-eżattezza, u l-veraċità tal-kontijiet imressqin mill-aġenzija tal-ħlas tal-Belġju “ALV”, l-aġenziji tal-ħlas Ġermaniżi “Brandenburg”, “Niedersachsen” u “Schleswig-Holstein”, l-aġenzija tal-ħlas Spanjola “Galicia”, l-aġenzija tal-ħlas Portugiża “IFAP” u l-aġenzija tal-ħlas Slovakka “APA”.
(3)
Skont l-Artikolu 30(2) tar-Regolament (KE) Nru 1290/2005, din id-Deċiżjoni ma tippreġudikax deċiżjonijiet meħuda sussegwentement mill-Kummissjoni li jeskludu mill-finanzjament tal-Komunità nefqa li ma seħħietx skont ir-regoli Komunitarji,
ADOTTAT DIN ID-DEĊIŻJONI:
Artikolu 1
Il-kontijiet tal-aġenzija tal-ħlas tal-Belġju “ALV”, tal-aġenziji tal-ħlas tal-Ġermanja “Brandenburg”, “Niedersachsen” u “Schleswig-Holstein”, tal-aġenzija tal-ħlas ta' Spanja “Galicia”, tal-aġenzija tal-ħlas tal-Portugall “IFAP” u tal-aġenziji tal-ħlas tas-Slovakkja “APA” dwar l-infiq iffinanzjat mill-Fond Agrikolu Ewropew għall-Iżvilupp Rurali (il-FAEŻR), fir-rigward tas-sena finanzjarja 2008, huma approvati.
L-ammonti li jistgħu jiġu rkuprati minn, jew imħallsa lil, kull Stat Membru taħt kull programm ta’ żvilupp rurali skont din id-Deċiżjoni, inklużi dawk li jirriżultaw mill-applikazzjoni tal-Artikolu 33(8) tar-Regolament (KE) Nru 1290/2005, huma stipulati fl-Anness.
Artikolu 2
Din id-Deċiżjoni hija indirizzata lir-Renju tal-Belġju, ir-Repubblika Federali tal-Ġermanja, ir-Renju ta' Spanja, ir-Repubblika Portugiża u r-Repubblika Slovakka.
Magħmul fi Brussell, l-1 ta’ Frar 2010.